OPPDRAG KYRKJEROMET

Tidsbruk: 30–90 minutt

# Førebuing

* Gå sjølv på oppdagingsferd i kyrkjerommet! Mykje av metodikken som blir foreslått, kan også brukast i ei førebuingsgruppe med ungdom og vaksne.
* Vel øvingar og aktivitetar som høver i *di* kyrkje. I ei stor katedralkyrkje høver det bra med klang- og storleiksøvingar, i ei gammal trekyrkje kan ein kanskje oppdage bruksspor og spesielle lukter, i ei arbeidskyrkje er det kanskje mange materialar, fargar og former.
* Bruk god tid. Ikkje stress. Å utforske kyrkjerommet kan ta lang tid. Ha tid til samtalane! «Less is more!» (Men ha nok aktivitetar i bakhand, slik at du er klar både for avbrekk (leik og sprell) og for innhald/oppdrag.)
* Ser det fint ut i kyrkja? Er det ryddig og reint, blomar, tende lys, vatn i døypefonten osv.?
* Tenk igjennom:
	+ Kven kjem? Kva veit vi om borna? Noko ein må ta spesielt omsyn til? Når noko uføresett skjer, kven har ansvar? Korleis reagerer vi på uro, stygge ord, mobilbruk …?
	+ Kva ønskjer vi med opplegget?
	+ Kva ønskjer vi å formidle? Kva sider ved kyrkjelyden ønskjer vi at borna og foreldra skal bli kjende med?
	+ Kva ønskjer vi ikkje å formidle?
* Alle øvingar og aktivitetar kan organiserast som agentoppdrag. Bruk gjerne lommelykt, forstørringsglas o.l.

# Utforsk rommet

Vel ut nokre aktivitetar, og syt for å ha god tid til å gjennomføre dei!

* **Bli kjend**

*Tid: 10 minutt*

Del ut laminerte detaljbilete frå kyrkjerommet (del av eit bilete, del av eit ornament, liten detalj på alteret, eit spesielt materiale …). Bileta kan innehalde detaljar som ein ikkje nødvendigvis oppdagar med ein gong. Oppdrag: Finne detaljane.

* **Finne yndlingsplassen**

*Tid: 10–15 minutt*

Gå omkring, finne yndlingsplassen sin, sitje/stå/liggje litt der. Eventuelt kan alle borna få ein blome/kvist eller eit papirhjarte og leggje dette på yndlingsplassen sin. Her kan litt dempa piano- eller orgelmusikk vere med på å skape ein roleg atmosfære.

* **Utforsk klangen**

*Tid: 5 minutt*

Når alle er stille, kva høyrer de? Bruk ein regnstav, eit instrument, ein syngjebolle e.l. og lytt. Kor lenge høyrer de lyden?

* **Materialar og fargar**

*Tid: 10 minutt*

Kva for materialar finn de i kyrkja? Kva fargar? Kvar er det lyst? Kvar er det mørkt? Kvar kjem lyset frå? Korleis kjennest rommet med fingrane?

* **Stort rom**

*Tid: 15 minutt*

Kor høg er kyrkja? Ved hjelp av ein heliumballong med lang snor kan de måle. Så er det fint å leggje seg i ei lang rekkje så langt de har målt. Kor mange born må liggje etter kvarandre for at det skal bli like langt som kyrkja er høg? Er kyrkja like lang som ho er høg? De kan også måle heile kyrkjerommet ved å telje steg.

* **Om kyrkja**

*Tid: 15 minutt*

Kva form har kyrkja? Bruk ein papirmal som illustrasjon.

Kor gammal er kyrkja? (Det er ikkje først og fremst viktig å fortelje nøyaktig kor gammal kyrkja er. Kyrkja er gammal for borna i alle høve (om ho ikkje nettopp er bygd). Interessant er samtalen om alderen. Kva ser gammalt eller spesielt ut? Kvifor trur du det er gammalt? Finn ein spor etter mange menneske? Kven har vore her?)

* **Takmåleri**

*Tid: 10–15 minutt*

Liggje på golvet og sjå opp i taket. Her høver det fint med roleg musikk. Etterpå fortel de kvarandre kva de har sett.

* **Kven bruker kyrkja?**

*Tid: 10–15 minutt*

Finne spor etter menneske i kyrkjerommet. Kva finn de? Kven har vore her? Kva gjer menneska her?

# Inventar og symbol i kyrkjerommet

**Viktig:** Ikkje hald miniforelesingar om symbola, men inspirer til undring og eigne oppdagingar.

Dette kan organiserast som stasjonar med smågrupper, med ein leiar per stasjon. Då kan ein ha enkle aktivitetar knytte til kvar stasjon, men det er ikkje nødvendig. Tidsbruk vil vere ca. 15 minutt per stasjon, avhengig av gruppestorleiken, men kreative oppgåver kan ta 20–30 minutt.

* **Alter**

Kvifor står det eit bord i kyrkja? Kan ein gå rundt? Kva er på bordet? Når vi kviskrar frå alteret, kan eit barn høyre det bakarst i kyrkja?

Aktivitet: Ein liten matpause med druer, kjeks og saft.

* **Preikestol**

Korleis er det å stå der og snakke? Korleis er det å høyre på?

Aktivitet: Prøve å snakke frå preikestolen. Ha gjerne ei enkel, kort setning (korte ord, store bokstavar) eller ein tekst klar for dei som ønskjer å prøve å lese noko frå preikestolen. Og korleis er det for dei som høyrer på?

* **Døypefont**

Legg fram ein kvit handduk og set fram ein vassmugge og eit lys ved døypefonten. Kvifor er dette her? Nokon har kanskje lyst til å fortelje frå ein dåp dei har vore med på? Du kan òg vise nokre bilete frå dåp. Ta varsamt på vatnet. Er det nokon symbol på eller i nærleiken av døypefonten? Kvifor?

Aktivitet, dersom alle er døypte (!): Ha ei lita dåpspåminning, vatn i panna eller på handa, alle tenner eit lys e.l.

Aktivitet: Kvart barn får lage eit enkelt namnesmykke med bokstavperler.

* **Kross/alterbilete**

Prøv å ha ei open tilnærming. Kva ser de? Kjenner de noko att?

Aktivitet: Alle lagar sin eigen kross.

Aktivitet: Bruke eit laminert bilete av alterbiletet eller krossen til å lage eit puslespel. Gruppa skal pusle det saman. Slik skjerpar ein blikket på detaljane i biletet.

* **Kyrkjeskip**

Mange kyrkjer har eit skip hengande i midtgangen. Kvifor det? Kvifor kallar vi kyrkjerommet for eit kyrkjeskip? Kva bibelforteljingar hugsar ein om båt?

Aktivitet: Brette ein papirbåt. Vi er alle ein del av den kyrkjelege fellesskapen.

* **Vindauge**

Oppdag bilete, mønster og fargar. Dersom sola strålar gjennom vindauget, bruk kvite ark for å fange lyset og fargane.

Aktivitet: Lage glasmåleri, sjå til dømes hobbyassistenten.no.

* **Orgelet**

Med enkle fløyter (også dommarfløyter, bursdagsfløyter o.l. kan brukast) i ulik storleik kan ein forklare korleis eit orgel fungerer. Orgelet kan uttrykkje svært mykje utan ord. Borna kan nemne ulike kjensler eller hendingar, og organisten kan uttrykkje det på orgelet. Kanskje borna kan spele litt sjølve, eller syngje saman med orgelet.

* **Andre symbol**

Ta utgangspunkt i di kyrkje. Kva er spesielt? Spesielle symbol og anna. Finst det eit skip, så gjer noko ut av det. Noko som det finst mange av i kyrkja. Somme kyrkjer har til dømes mange krossar, fuglar, englar e.l. Kor mange finn de? Ser dei ulike ut?

Legg mange små gjenstandar som finst i di kyrkje, i ei korg, til dømes ein plastblome, ein liten engel, ein kross, eit lite dokkehusbord, gull, eit lys, ei lita flaske med vatn, eit tal, ein liten fugl og mykje meir. Desse gjenstandane må likne på ting i kyrkja. Dekk over med ein duk. Alle trekkjer ein gjenstand og finn ein tilsvarande ting i kyrkjerommet. Somme ting finn ein kanskje fleire stader.

* **På oppdagingsferd utan planlagde stasjonar**

*Tid: Avhengig av gruppestorleiken*

Del ut laminerte kort med spørsmålsteikn. Alle borna går roleg omkring, gjerne til musikk, og finn ein stad der dei lurer på noko. Så går gruppa frå spørsmål til spørsmål og prøver i fellesskap å finne svar.

# Ute

Kyrkja kan sjølvsagt også utforskast utanfrå.

* Går rundt kyrkja. Kva er typisk for ei kyrkje på utsida?
* Kor høg er kyrkja? Kor mange steg bruker vi for å gå rundt heile kyrkja?
* Høyr på kyrkjeklokkene. Kor mange klokker ringjer? Kor langt kan ein høyre dei?
* Noko spesielt ute? Bilete, kyrkjegard, monument? Kva fortel dette?